**ОТЧЕТЕН ДОКЛАД**

**За дейността на**

**НЧ „Надежда 1883” – с. Полски Сеновец,**

**Община Полски Тръмбеш, област Велико Търново**

**За 2021 година**

Народното читалище се превръща в устойчива културна институция със специфична мисия за съхранение и развитие на традиционните ценности на нацията още със самото си създаване. И до днес то не е изгубило своето призвание да бъде духовно огнище и храм на българщината. Още през Възраждането, читалището е било сърцето и душата на общността, мястото, където са се раждали новите културни ценности и първите творчески самодейни колективи. Днес тези храмове са отворили вратите си за всеки талант и за всяко изкуство, създавано и разпространявано именно от самодейците – пазители на традициите и носители на българския дух.

Поради обявеното извънредно положение в цялата страна от 13.03.2021г. и наложените здравни мерки във връзка с епидемичната обстановка, голяма част от предварително заложените мероприятия не можаха да се изпълнят. Епидемията COVID 19, ограничи цялостно работата на читалищата и по тази причина във всеки елемент от дейността се забелязва намаляване организацията, участията в инициативи, библиотечна дейност, посещения на мероприятия. Основните задачи, които стояха пред институцията бяха: Обогатяване на културния живот с традиционни и нови форми, съхраняване на народните обичаи и традиции, развитие на библиотечната дейност, партниране с местното самоуправление за развитието на културните процеси. Въпреки ограниченията тези функции бяха изпълнени до малка степен. Освен организационна дейност, народните читалища извършват и други дейности като: библиотечна, културно-масова, финансова, стопанска дейност и художествена самодейност.

През изтеклия период са направени са 3 разширени заседания и 1 годишно-отчетно събрание, което беше отменено и се проведе през месец юни. На заседанията се обсъждаха въпроси свързани с дейността на читалището, въпреки че те бяха ограничени, постарахме се да вземем някои решения и да продължим работата си. Една от основните дейности на читалищата е библиотечната. Основната и цел е превличане на читатели от детската възраст. Към читалището има два отдела на библиотеката за деца и възрастни. За съжаление броят на читателите намалява през последните години. При по-възрастните от липса на време или за някои невъзможно да посещават библиотеката, но основната причина за намаляване броя на читателите е липса на навици за четене. По-младите читатели посещават библиотеката само през лятната ваканция. Библиотечния фонд наброява 14 613 броя книги. Закупени бяха 13 книги и една дарение от общ. П. Тръмбеш „С любов“ В. Маринов. Броят на читателите е общо 35, от които 26 възрастни и 9 деца. Най-редовни читатели през периода бяха Надка Рекова, Анелия Зарзаланова и Иван Блажев. Библиотеката е абонирана за в-к „Трета възраст“ и „Читалищен в-к“, тъй като няма много интерес да се четат вестници. Община П. Тръмбеш ни абонира за ежедневните вестници „Борба“ и „Янтра днес“. Във витрините на библиотеката са отбелязани кръгли годишнини на писатели, обществени дейци и възрожденци. Библиотеката се отоплява на твърдо гориво. Материалната база е добра. Спазва се хигиената в помещенията, правят се дезинфекции и се поставят дезинфектанти на входа на читалището и входа за библиотеката. Нямаме нарушения при проверка от РЗИ гр. В. Търново. Задачата на работник-библиотеката е да привлича повече читатели, да обновява всяка година библиотечния фонд с интересни книги за читателите. В Клуба на самодееца в който прекарваме повече време се отоплява на твърдо гориво. В него се намират компютъра, принтера, телевизора, маси, столове за да е уютно, когато провеждаме репетиции, заседания, мероприятия, юбилейни годишнини на самодейци и членовете на читалището.

Друга основна дейност от работата на читалището е културно-масовата. Празниците са жизнено потребни за хората. Те създават приповдигнатото настроение, развлекателна и увеселителна атмосфера, която се отразява благоприятно на човешката душевност. Годината започна с празника „Бабин ден“ и „Денят на родилната помощ“ на 21.01, който не можа да се проведе традиционно и да пресъздадем обичая. Разнесохме по домовете цветя на акушерката Й. Манафова, д-р Александрова и мед. сестра Нели Иванова и им изказахме благодарност и уважение, затова че неуморно се грижат за децата и възрастните в селото. Много празници не можахме да проведем като 1 март- Ден на самодееца, Трифон Зарезан и други. Председателката поздрави всички самодейци по телефона и им пожела здраве и успехи. На 8 март поканихме жените-самодейки в читалището, за да ги поздравим за Международния ден на жената. Празникът завърши с песни и почерпка. Всички получиха цветя. Уважихме и тези самодейки, които по здравословни причини, вече не могат да участват в певческата група, като им разнесохме цветя по домовете. Това е признание за техните участия и присъствия на сцената, а именно това са : Геновелка Михтиева, Илка Тонкова, Марийка Топалгечева, Пенка Тонкова, Йорданка Караиванова.

На 02.06. „Деня на Ботев“ както всяка година поднесохме цветя и венци на паметните плочи пред читалището в памет на Ботев и на загиналите за свободата ни. Г-жа Илка Тонкова (председател на ПК) изнесе беседа за Ботев и неговата чета. Прочетохме и негови стихотворения. Отдадохме почит при звука на сирените в селото с наведени глави. Ежегодно се чества и празника на селото ни и на църквата св. ВМЧ Теодор Стратилат, който се провежда на 8 юни с празнична литургия и курбан за здраве. Съвместно Кметство, Читалище и Пенсионерски клуб се включиха в подготовката. Раздаде се курбан по домовете на тези хора, които са болни и трудноподвижни.

Еньовден е празник свързан с разцвета на природата. Той притежава магическата сила на трите опиата : слънце, вода и зеленина. Смята се, че билките набрани рано сутрин на този ден 24 юни имат най-голяма лечебна сила. От билките най-вече от еньовчето правим венец, през който преминават всички за здраве. Приготвяме чай от пресни билки, питки и други сладки и почерпваме всички присъстващи на празника. Запознахме се с легендата за билките. Раздадохме и еньовски китки.

През м. август, традиция е в село Павел да се организира фестивала на чушките и доматите „Павел фест“. Читалището заедно с Пенсионерския клуб участвахме в изложбата с маси, подредени с много плодове, зеленчуци, пити, ястия, лютеници, туршии и други. Получихме грамота за участие и награда. За най-дълъг морков получи грамота и награда Димитричка Шишкънова, а за най-голям патладжан получи награда и грамота Марийка Манафова. Благодарим на всички, които допринесоха за тези награди и се включиха за участието ни в празника.

В страницата на читалището в социалните мрежи публикуваме редовно снимков-материал и видео-материал от дейността и празниците на самодейците и членовете на читалището ни. Отбелязваме и всички национални и традиционни празници с публикациите, подходящи за всеки празник.

 **Финансово и стопанско състояние**. За 2021г. е събран членски внос от 50 човека по 5 лева на стойност 250 лева. До момента за 2022г. има събран членски внос от 13 човека по 5 лева на стойност 65 лева.

Други приходи от договора ни с А1 България е сумата от 1050 лева, която се превежда по банков път на тримесечие, общо за годината сумата в 4200 лева. От субсидията, която ни превежда община Полски Тръмбеш изплащаме заплата и осигуровки на работник-библиотеката, и здравни осигуровки на титуляра Ивета Дачева. Други разходи са за такси и платежни на Банка ДСК Полски Тръмбеш, ел.енергия, вода, интернет и месечна такса на GSM, канцеларски материали, командировъчни, дърва за отопление и пожарогасители, които са 5 на брой.

От средствата на наема направихме и подменихме с нови евакуационните табла в салона на читалището, поради изискване на пожарната охрана. Поставени бяха и новите букви на фасадата на сградата на читалището с надпис : „Народно читалище Надежда“ от фирма от Велико Търново, тъй като старите бяха олющени и счупени. Закупихме нови покривки за масите в клуба на самодееца. Закупихме още дърва , заредихме до края на зимата. Други разходи са за художествена самодейност. Материалната ни база в читалището не е на ниво. Нуждаем се от освежаване на Клуба на самодееца и фоайето. Други части от сградата също има за ремонт. Покрива е правен през 2015 година с помощта на общ. П. Тръмбеш, но има места за покриване, през които има теч в салона на читалището и на сцената. Трябва да се закупят и монтират осветителни лампи за сцената за да има по-голяма видимост. За съжаление не можем всичко да направим, нямаме дарения и спонсори.

Важен дял от дейността на читалището е и художествената самодейност. Човекът самодеец е талантлив и щедър човек. Още от ранна възраст е погален от бога, надарен с хубав глас, верен слух, чувство за ритъм и сценично присъствие. Той е готов да дарява радост и удоволствие на другите, отделяйки от свободното си време, отделя от семейния уют и поощряван от близките си. Участията на нашата група бяха много ограничени, поради наложените мерки много фестивали и събори бяха отменени.

Женската фолклорна група към Читалището и Пенсионерския клуб участва през месец юли във фестивала на Хумористичната народна песен в с. Дъскот. С две хумористични песни със солистки Пенка Тонкова и Марийка Манафова. Участие взе и Георги Дончев в ролята на дядо-мераклия. Индивидуалното изпълнение на Стефка Стаматова, която със своята песен „Музикант да любя“ се представи добре и събра бурните ръкопляскания на публиката. Получихме грамоти за участие. В журито беше народния певец Петър…………който завърши фестивала с концерт.

Друго участие на смесената група „Настроение“ беше на празника на царевицата в с. Страхилово. Домакините ни посрещнаха с чаша булгур и минерална вода. Получихме грамоти за участие. Индивидуалното изпълнение на Стефка Стаматова допълни нашето представяне. Празника завърши с концерт на народния певец Петър Георгиев с муз. съпровод от Г. Оряховица и с много песни и хора. Нашите самодейци са 10 жени и 5 мъже. На всички, които участват с ентусиазъм в читалищната дейност, изказваме своето уважение и благодарност. И нека със своя пример да заразяват и нови участници в читалищните дела. Надяваме се през 2022г. при отпадане на мерките, да се активизира читалищната дейност, а за постигане на по-добри резултати да се увеличи броят на самодейците. Читалищното настоятелство благодари на цялата група, на всички читалищни дейци, индивидуални изпълнители, на ръководителите и музиканта Петър Петров и да им пожелаем здраве и творчески успехи.

Читалището организира традиционни празници и чествания, свързани с местния и национален календар. Работи съвместно с Клуб на пенсионера „Здравец“ и Кметството като се провеждат съвместни мероприятия .

Нека с общи усилия да превърнем читалището в съвременно средище на всички поколения българи и преди всичко на по-младото поколение в средище за художествено творчество и самодейност. Да продължим да развиваме самодейния талант. Всеотдайният труд на самодееца и на всички читалищни дейци ще спомогне да разнообразим ежедневието и да запазим българските традиции и българската култура.

 БЛАГОДАРЯ ЗА ВНИМАНИЕТО !

29.03.2022г. ПРЕДСЕДАТЕЛ:

с. Полски Сеновец /Бонка Галунова/